b"\n_START_ARTICLE_\nFrancisco Fern\xc3\xa1ndez Buey\n_START_SECTION_\nTraject\xc3\xb2ria Acad\xc3\xa8mica\n_START_PARAGRAPH_\nVa estudiar filosofia a la Universitat de Barcelona. All\xc3\xa0 es va formar successivament amb el poeta i esteta Jos\xc3\xa9 Mar\xc3\xada Valverde, amb el fil\xc3\xb2sof hel\xc2\xb7lenista Emilio Lled\xc3\xb3 i amb el l\xc3\xb2gic i fil\xc3\xb2sof marxista Manuel Sacrist\xc3\xa1n. Expulsat de la universitat espanyola el 1966 per la seva activitat antifranquista, a finals de la d\xc3\xa8cada dels seixanta i comen\xc3\xa7aments de la seg\xc3\xbcent treballar com a traductor per a diverses editorials de Barcelona i Madrid i com col\xc2\xb7laborador de diverses enciclop\xc3\xa8dies per les que va escriure articles de tem\xc3\xa0tica filos\xc3\xb2fica i sociol\xc3\xb2gica. Des de 1972 ha exercit la doc\xc3\xa8ncia a la Universitat. Va ser professor en els departaments de Filosofia, Economia i Sociologia de les universitats de Valladolid i Barcelona (UB) i Universitat Pompeu Fabra\n_START_SECTION_\nEl seu pensament filos\xc3\xb2fic\n_START_PARAGRAPH_\nEl m\xc3\xa9s rellevant de l'obra de Fern\xc3\xa1ndez Buey est\xc3\xa0 dedicat a la filosofia moral, social i pol\xc3\xadtica i a la hist\xc3\xb2ria de les idees, sobretot a la hist\xc3\xb2ria del pensament socialista. Les seves aportacions en aquest \xc3\xa0mbit estan recollides en els sis llibres seg\xc3\xbcents: De la cr\xc3\xadtica del marxismo cientificista (1983), on defensa el marxisme del m\xc3\xa8tode i de la subjectivitat, amb una clara orientaci\xc3\xb3 gramsciana, enfront de les pretensions epistemol\xc3\xb2giques del marxisme estructuralista i cientificista, La ilusi\xc3\xb3n del m\xc3\xa9todo (1992), que \xc3\xa9s una defensa del racionalisme temperat en l'\xc3\xa0mbit de la teoria del m\xc3\xa8tode i la filosofia de la ci\xc3\xa8ncia: reivindica la consideraci\xc3\xb3 te\xc3\xb2rica de la ci\xc3\xa8ncia d'Albert Einstein i perllonga l'orientaci\xc3\xb3 epistemol\xc3\xb2gica oberta per Otto Neurath, La gran perturbaci\xc3\xb3n (1996), un estudi de les controv\xc3\xa8rsies sobre el xoc cultural i la visi\xc3\xb3 de l'altre a l'Espanya del segle XVI, a partir del descobriment i la conquesta d'Am\xc3\xa8rica, obra en la qual revaloritza el punt de vista lascasi\xc3\xa0, La barbarie: de ellos y de los nuestros (1996), un estudi hist\xc3\xb2ric-filos\xc3\xb2fic sobre la noci\xc3\xb3 de barb\xc3\xa0rie, en qu\xc3\xa8 perllonga la perspectiva lascasiana i teoritza la seva vig\xc3\xa8ncia, \xc3\x89tica y filoso\xc3\xadia pol\xc3\xadtica (2001), on proposa un enfocament d'\xc3\xa8tica pr\xc3\xa0ctica per abordar assumptes p\xc3\xbablics controvertits (avortament, eutan\xc3\xa0sia, crisi ecol\xc3\xb2gica, pacifisme i tecnoci\xc3\xa8ncia) al comen\xc3\xa7ament del segle XXI, argumentant la import\xc3\xa0ncia que ara t\xc3\xa9 la cultura cient\xc3\xadfica per fonamentar una filosofia dels assumptes p\xc3\xbablics, i Poli\xc3\xa9tica (2003), assaig en el qual argumenta a favor de la pol\xc3\xadtica com \xc3\xa8tica de la vida col\xc2\xb7lectiva a partir de l'an\xc3\xa0lisi particularitzat de l'obra d'una s\xc3\xa8rie d'autors singulars del segle XX (Karl Kraus, Georg Luk\xc3\xa1cs, Bertolt Brecht, Simone Weil, Hannah Arendt i Primo Levi)._NEWLINE_Fern\xc3\xa1ndez Buey ha estat un dels principals difusors de les obres de Karl Marx i d'Antonio Gramsci a Espanya. Sobre l'obra del pensador alemany va escriure un assaig pol\xc3\xa8mic i innovador: Marx (sin ismos) (1999), i sobre el fil\xc3\xb2sof comunista itali\xc3\xa0, entre altres coses, Ensayos sobre Gramsci (1977) i Leyendo a Gramsci (2001), a m\xc3\xa9s de nombrosos articles que han estat recollits en diverses antologies italianes._NEWLINE_En l'\xc3\xa0mbit dels estudis gramscians ha destacat per continuar la tasca historicocr\xc3\xadtica empresa per Valentino Gerratana a It\xc3\xa0lia i per Manuel Sacrist\xc3\xa1n a Espanya. Ha estat membre fundador de la International Gramsci Society (IGS) i \xc3\xa9s corresponsal de la revista italiana Critica marxista. Diversos dels seus assajos sobre marxisme, sobre Marx i sobre Gramsci han estat tradu\xc3\xafts a l'angl\xc3\xa8s (a Science and Society i Rethinking Marxism), l'alemany (a Das Argument i Tramvia), l'itali\xc3\xa0 (en Rinascita, Cr\xc3\xadtica marxista, Istituto Gramsci, IGS, Liberazione, etc.), al franc\xc3\xa8s (en Dialectique i Actuel Marx), al portugu\xc3\xa8s (a Gramsci i Brasil i en publicacions de la Universitat de Rio de Janeiro i de la Universitat Federal de Mato Grosso), etc._NEWLINE_Fern\xc3\xa1ndez Buey ha defensat la filosofia de la praxi, un filosofar mund\xc3\xa0 i laic, atent als problemes sociopol\xc3\xadtics i culturals del m\xc3\xb3n contemporani, un marxisme de la subjectivitat, obert i c\xc3\xa0lid, d'arrel humanista, prestant particular atenci\xc3\xb3 als problemes, desitjos i esperances dels de baix, a les utopies i a les reivindicacions b\xc3\xa0siques de les persones, pobles i comunitats les veus han estat silenciades al llarg de la hist\xc3\xb2ria. En els seus llibres, assajos i articles ha tractat de relacionar la inspiraci\xc3\xb3 cientificosocial del marxisme cl\xc3\xa0ssic amb la filosofia de l'alteritat que es deriva d'altres tradicions d'alliberament, propiciant l'enfocament dial\xc3\xb2gic."